遇物感興因示子弟
作者：白居易
朝代：唐

paragraphs: 聖擇狂夫言，俗信老人語。
我有老狂詞，聽之吾語汝。
吾觀器用中，劒銳鋒多傷。
吾觀形骸內，骨勁齒先亡。
寄言處世者，不可苦剛強。
龜性愚且善，鳩心鈍無惡。
人賤拾支牀，鶻欺擒暖脚。
寄言立身者，不得全柔弱。
彼固罹禍難，此未免憂患。
于何保終吉，強弱剛柔間。
上遵周孔訓，旁鑒老莊言。
不唯鞭其後，亦要軛其先。